  Виталий Пронин 25-тӥ мартэ культура удысын ужасьёслэн нуналзы. Шаерысьтымы культураез утисьёс но азинтӥсьёс пӧлысь устоосыз пусъемын луозы «Сӥлы карон» премиен. Удмурт Республикалэн Правительствоезлэсь таӵе данъетсэ туэ витетӥзэ сётозы.Культурая, печатья но иворъёсъя министерство ивортэмъя, та премиез басьтыны мылкыд карисьёс арысь аре йыло, но удалтэ тужгес устоезлы вить муртлы гинэ. Шудоос пӧлын туэ:Люция Наговицына - Балезиноысь «Дружба» ёрос культура юртысь «Родные напевы» калык хорлэн хормейстерез. Со вормиз «Калык кырӟан» номинациын.Татьяна Весновская - Глазовысь искусствоосъя 3 номеро нылпи школаысь калык инструментъёсъя «Веснушки» коллективлэн кивалтӥсез. Татьяна Серафимовна устоез луиз «Калык крезьгур» номинациын.Ольга Туктарева - Пичи Пурга ёросысь «Брангурт песянайёс» фольклор ансамбльлэн кивалтӥсез. Ольга Николаевна данъямын «Калык культура» номинациын.Виталий Лермонтов - Алнаш ёросысь кибашлыослэн юртысьтызы усточи. Пуэз вӧлžсь-чеберъясь «Калык киужъёсъя мастер» номинациын вормисе потӥз.Наталья Белова - Дэри ёросысь Шор Постол гуртысь «Пинал даур» фольклор калык ансамбльлэн балетмейстерез. Со устоез луиз «Калык эктон» номинациын.«Пинал даур» ансамбль кылдӥз 1996-тӥ арын, нош куинь ар ортчыса, со калык ним басьтӥз ини. Туннэ нуналлы татын кырӟа-эктэ 15 мурт. Ансамбль кылдэм дырысен татчы ветлэ Владимир Белов. Ӵапак со ик «Пинал дауре» ӧтиз кузпалзэ но Наталья Беловаез.- Мон сизьым ар татын кырӟай-верай, собере ӵектӥзы балетмейстерлэсь ужзэ быдэсъяны. Озьы ньылетӥ арзэ ини та удысын бергасько, ансамблен но кивалтӥсько. Крезьгурлы нимысьтыз дышетскемын ӧвӧл бере, трос лыдӟиськисько, утчаськисько, шаерамы ортчылӥсь мастер-классъёсы вуылӥсько. Учкисьёсмес шумпоттон бордын ваньмы лулысь-сюлмысь тыршиськомы. Эктонъёсты, калык сям-йылолъёсты пуктӥськомы хореографен Ирина Петроваен ӵош. Трос юалляськиськомы гуртысьтымы бабушъёслэсь. Учкисьёсмес тодматӥмы ини уйпал удмуртъёслэн «Йӧ келян», лымшор удмуртъёслэн «Возьвыл шудонъёс», «Ю аран» йылолъёсынызы, пӧртэм эктонъёсын, выль кырӟанъёсын, - шуэ Наталья Ивановна.Сюлмысь ужамзылэн емышез синмаськымон. «Пинал даур» ансамблез шаерамы гинэ ӧвӧл, солэн палэназ но туж шуныт пумитало. Шор Постол гуртысь егит, задор усточиос Россиын, Эстониын, Мордовиын, Чувашиын, Башкириын, Африкаын ортчем пӧртэм калыккуспо фестивальёсысь нырысетӥ интыосын но дипломъёсын бертылэмын.- Нырысетӥ бадӟым вормонэ-шумпотонэ мон понна вал 2010-тӥ арын. Соку «Пинал даур» ансамблез Дэри ёрослэн Данъян пул вылаз интыязы. Кыкетӥез вормонэ - «Признание» премия. Но котькудӥз дунъет - калыккуспо диплом-а со, Правительстволэн премиез-а - огнамлэн гинэ ӧвӧл, быдэс коллективлэн усто ужамезлэн емышез. Матэктэ ини куинетӥ шумпотонэ, ӵапак та нуналъёсы мон кыкетӥзэ анай луыны дасяськисько, - мылкыдзэ усьтӥз Наталья Белова.Галина Семёнова.  